钦定古今图书集成/明伦汇编/官常典/第573卷 > 袁裕
## 钦定古今图书集成/明伦汇编/官常典/第573卷 > 袁裕

按《元史》本传：“裕字仲宽，洛阳人。幼孤，从兄避难聊城，
因家焉。稍长，嗜学。中统初，由聊城县丞辟中书右司
掾。始建言给重囚衣粮医药，免籍其孥产，止令出焚
瘗钱，后著为令。顺天路民王住儿因斗误杀人，其母
年七十，言于朝曰：‘妾寡且老，恃此儿以为生，儿死则
妾亦死矣’。裕言于执政曰：‘因误杀人，情非故犯，当矜
其母，乞宥之’。”执政以闻，帝从之，囚得免死。南京总管
刘克兴掠良民为奴隶，后以矫制获罪，当籍孥产之
半。裕言于中书，止籍其家，奴隶得复为民者数百。至
元六年，迁开封府判官。洧川县达鲁花赤贪暴，盛夏
役民捕蝗，禁不得饮水，民不胜忿，击之而毙。有司当
以大逆，寘极刑者七人，连坐者五十馀人。裕曰：“达鲁
花赤自犯众怒而死，安可悉归罪于民？”议诛首恶者
一人，馀各杖之有差。部使者录囚至县，疑其太宽，裕
辨之益力，遂陈其事状于中书。刑曹，竟从裕议。八年，
拜监察御史。俄有旨授西夏中兴等路新民安抚副
使，兼本道巡行劝农副使、奉直大夫，佩金符。时徙鄂
民万馀于西夏，有司虽与廪食，而流离颠沛犹多。裕
与安抚使独吉请于朝，计丁给地，立三屯，使耕以自
养，官民便之。又言：“西夏羌、浑杂居，驯良莫辨，宜验已
有《从良书》者，则为良民。”从之，得八千馀人，官给牛具，
使力田为农。十三年，进甘州等路宣抚副使，兼西夏
中兴等路新民安抚副使。明年，移镇甘州。十八年，调
南阳知府。明年，召拜刑部侍郎，出为顺德路总管。郡
有铁冶，提举张鉴无子，买妾，其妻妒而杀之。裕捕其
妻，讯之，服辜。裕用法平允，而疾恶不少贷如此。二十
一年，卒于官，年五十九。裕以其兄有鞠育之恩，令其
子师愈推荫兄子仁。师愈后仕至侍御史。